b'\n_START_ARTICLE_\nMall of America\n_START_SECTION_\nDesign\n_START_PARAGRAPH_\nCentret er n\xc3\xa6sten symmetrisk med rektangul\xc3\xa6re gader. Butikkerne er fordelt p\xc3\xa5 tre etager og i hj\xc3\xb8rnerne er placeret fire ankerbutikker. I hver ende af centret er der placeret to store syvetagers parkeringshuse med plads til ca. 12.300 biler. Centret er inddelt i fire zoner med hver deres design og dekoration._NEWLINE_Centret indeholder udover de mange butikker ogs\xc3\xa5 flere forlystelsesparker, heriblandt Nickelodeon Universe og Underwater Adventures Aquarium. Blandt andre attraktioner kan ogs\xc3\xa5 n\xc3\xa6vnes Abracadabra Magic Shop, A.C.E.S. fly-simulation samt LEGOs store konceptbutik.\n_START_SECTION_\nHistorie\n_START_PARAGRAPH_\nTidligere p\xc3\xa5 stedet l\xc3\xa5 Metropolitan Stadium, der var hjemmebane for Minnesota Vikings og Minnesota Twins. De flyttede til et nyt stadion i 1982 og Triple Five Group erhvervede arealet. Starten p\xc3\xa5 opf\xc3\xb8rslen var dog f\xc3\xb8rst i 1989 og centret kunne indvies den 11. august 1992._NEWLINE_Der har l\xc3\xa6nge v\xc3\xa6ret planer om at udvide centret med hele 900 butikker, men disse planer er endnu ikke gennemf\xc3\xb8rt. Med i denne plan var ogs\xc3\xa5 en IKEA, der dog \xc3\xa5bnede i 2004 nord for centret.'